Aliyesaulika

Andrew alitoka nyumbani akiwa na furaha ghaya kwa kuwa amepata kazi
ng'ambo.Kama kawaida yake alimwaga mke wake akiwa mwingi wa
bashasha.Hatimaye nyota ya jaha ilikuwa imeshukia yeye mja wa
Mungu.Andrew alipokea ujumbe kwamba ombi lake la kazi lilikuwa
limekubalika jioni moja.Kwanza hakuamini macho yake.Aliitazama simu
akiwa amepigwa na mshangao.Nafasi ya kazi alipata kuisikia ikitangazwa
redioni.Licha ya kisomo chake cha juu cha chuo kikuu alikuwa akifanya
kazi ya mjengo ili kukimu familia yake ya watu watatu.Baada ya kumaliza
masomo yake ya uhandisi chuoni alitafuta kazi bila mafanikio.

Hakuzoea kukaa bila kufanya kazi hivyo aliamua kuikumbatia methali
ujapokosa la mama hata la mbwa huamwa.Alikuwa akitoka kwake asubuhi na
kurudi jioni.Alifanya juu chini ili mke wake asijue masaibu
yake.Alijituma katika kazi zote za mkono ili mradi amridishe mke wake na
mwana wao mvulana.Hakukata tamaa kwa sababu alikosa kuajiriwa kazi
katika uwanja aliosomea bali alijitia moyo kuwa ipo siku Mungu
angemkumbuka.Siku yenyewe ikawa tayari ishawasili.Alimwita mke wake
Sharon ili amthibitishie kuwa aliloliona ni kweli na si ndoto.

Mke wake alikosa kujizuia na punde tu alipoona ujumbe ule alianza
kutokwa na machozi.Hakulia kwa sababu alipatwa na msiba bali Kwa kuhofia
kuachwa akiwa mpweke na mume wake.Inasemekana wazazi wa Sharon walikuwa
wameenda jongomeo kitambo hata kabla aolewe.Mume wake ndiye
aliyeikamilisha familia yake kwa kuwa alizaliwa yeye peke yake na wazazi
wake.Mume wake alimwuuliza kwa utaratibu sababu ya kilio chake."Mume
wangu umeitwa kazi ng'ambo ila utaniacha na nani?"Sharon alimwuuliza
mume wake.

Andrew alimwinua na kumweleza kinaganaga Kwa nini ilikuwa muhimu asafiri
ng'ambo kwenda kuitikia mwito na hatimaye wakaelewana.Waliomwitia kazi
waligharamikia kila stakabadhi zilizohitajika na usafiri wake.Mke wake
alimwandaa vilivyo Kwa ajili ya safari na siku ilipowadia wakaandamana
hadi uwanja wa ndege na kuambiana kwa heri ya kuonana.Sharon alibaki
akiiangalia ndege aliyokuwa amepanda mume wake hadi ikatokomea.Alirudi
nyumbani akihisi moyo ukiwa mzito.Akajaribu kuukana uzito ule lakini
bado ulimnyemelea.

Alipomaliza shughuli zake za siku ile alijipumzisha kitandani na
kulipokucha alimshukuru muumba wake.Aliweza kumtayarisha mtoto wake na
kumpeleka shuleni ila aliporudi kwake aliwakuta watu watatu wakimsubiri
nje ya nyumbani yake.Alipokaribia aliwadadisi ili apate angaa kujua
walikuwa kina nani."Ndege iliyoanza safari mnamo saa nane za mchana
haikufika mwisho mwa safari yake." mmoja kati yao alidokeza.Kuja kwao
pale ilikuwa kuweza kuthibisha iwapo mume wa Sharon alipanda ndege ile.

Sharon alihisi nguvu zinamwisha na moyo kumwenda mbio."Haiwezekani,"
alijiambia.Taarifa kamili ilikuwa inasema kwamba ndege ile haikuweza
kustahimili hali mbaya ya anga na hivyo rubani kupoteza mwelekeo na watu
wote waliokuwemo ndani kufa papo hapo.Habari hizi za tanzia
zilimsikitisha Sharon kwa muda.Mazishi yaliandaliwa na jivu likazikwa
kwani inaaminika kwamba waliohusika kwenye ajali walichomeka wakabaki
jivu.

Andrew sasa amerudi yuko nje ya nyumba yake ila mke wake amejifungia
ndani akiamini mzimu umemtembelea.Haamini kuwa mume wake
mzima.Alishamzika akamsauhau.Itakuwaje kwamba yu hai.Kwa sasa ana afya
njema kabisa lakini kila atakayemwona hukimbia akidhani kaona
mzimu.Andrew hakuhusika katika ajali bali alifika ng'ambo akiwa buheri
wa afya akafanya kazi yake na sasa amejaa pesa lakini cha kushangaza ni
kuwa hata mke wake hana hamu naye.

Andrew alimbembeleza mke wake mpaka akatoka nje na kumwuuliza sababu
yake ya kumkimbia.Wote wakahadithiana yaliyotokea na mambo yakawekwa
wazi kisha wakakumbatiana kwa tabasamu wakishukuru Mungu
aliyewakutanisha tena baada ya mmoja kukisiwa ameiaga dunia.


Question: Mkewe Andrew alijulikana kama nani?
Answer: Sharon